นายแบงก์แห่งปี
ประกาศออกมาแล้ว นักการเงินแห่งปีคนที่ 23 ปีนี้ ตกเป็นของ วรภัค ธันยาวงษ์ กรรมการผู้จัดการใหญ่ ธนาคารกรุงไทย
10 ธ.ค. 2558

ประกาศออกมาแล้ว นักการเงินแห่งปีคนที่ 23 ปีนี้ ตกเป็นของ วรภัค ธันยาวงษ์ กรรมการผู้จัดการใหญ่ ธนาคารกรุงไทย
วรภัค ปีนี้อายุ 49 ปี ถือเป็นบิ๊กบอสหนุ่มรุ่นใหม่ของวงการธนาคาร ได้รับแต่งตั้งเป็นกรรมการผู้จัดการธนาคารกรุงไทย เมื่อวันที่ 7 พ.ย. 2555
ผลงานที่โดดเด่นคือ การสร้างความเติบโตให้ธนาคาร ด้วยอัตราการเติบโตของสินเชื่อ 10.8% ในปี 2557 สูงกว่าค่าเฉลี่ยอุตสาหกรรมที่ 4.5% ขณะที่กลุ่มลูกค้าเอสเอ็มอีมีการลดระยะเวลาการอนุมัติสินเชื่อลงจากเดิมเกินกว่า 30 วัน เหลือเพียง 8 วัน ทำให้ลดโอกาสการเป็นหนี้เสียลง 33% เมื่อเทียบกับวิธีการพิจารณาสินเชื่อแบบเดิมๆ 
แต่เหตุการณ์ที่ทำให้คนยังจดจำ วรภัค ได้ น่าเป็นเหตุการณ์เมื่อปี 2557 ที่ออกมายืนยันว่า ธนาคารกรุงไทยจะไม่มีการปล่อยกู้ในโครงการรับจำนำข้าว หลังจากที่มีกระแสข่าวว่ารัฐบาลรักษาการในขณะนั้น ต้องการให้บอร์ดกรุงไทยอนุมัติการปล่อยกู้โครงการรับจำนำข้าววงเงินถึง 1.6 แสนล้านบาท